Čelnici Domoljubne koalicije sastali su se danas u središnjici HDZ-a, uoči pregovora Domoljubne koalicije i Mosta, na kojima će biti predložen model buduće vlade, a u izjavi novinarima istaknuli su važnost reformske i stručne vlade.

Predsjednik HSLS-a Darinko Kosor izjavio je novinarima kako novom vladom, za razliku od bivše SDP-ove, žele pokazati da će to biti reformska vlada, istaknuvši važnost postavljanja najstručnijih ljudi na ministarska mjesta.

Dodao je i da će se prvo razgovarati o smanjenju broja ministarstava i broja potpredsjednika vlade, a nakon toga o imenima.

Na novinarski upit hoće li se Mostu prepustiti Ministarstvo unutarnjih poslova, rekao je da je to stvar pregovora te kako vjeruje da će se partneri dobro dogovoriti.

"Sve što se partneri dogovore, tako će i biti, a vjerujem da ćemo se dobro dogovoriti", kazao je Kosor.

U vezi s mogućim pripajanjem Ministarstava rada, poduzetništva i obrta u Ministarstvo gospodarstva, podsjetio je da je to i prije tako bilo. Podsjetio je kako je SDP u svom mandatu povećao broj ministarstava za njih pet kako bi zaposlio svoje članove iz Predsjedništva SDP-a.

"Imali smo odvajanje okoliša i graditeljstva, odvajanje rada i gospodarstva te uprave i pravosuđa tako da ovo što se sada događa jest vraćanje na prijašnje stanje, s manjim brojem ministarstava. Vlade Njemačke i Francuske imaju manji broj ministarstava od Hrvatske", naglasio je Kosor.

Ako bude manji broj ministarstava, smatra Kosor, onda će ih recipročno i Most dobiti manje. Naveo je i da nema ništa protiv toga da Most preuzme Ministarstvo unutarnjih poslova.

Predsjednik HSLS-a Kosor ocijenio je da biti ministar u Hrvatskoj ne znači nagradu. "Biti ministar za smanjenu plaću od 15.000 kuna samo je 'križ', a ne nagrada. Divim se ljudima koji će biti ministri", poručio je.

Tepeš: u vladi moraju biti najstručniji ljudi

I drugi član Domoljubne koalicije, predsjednik HSP-a dr. Ante Starčević (HSP AS) Ivan Tepeš naglasio je da najstručniji ljudi trebaju preuzeti ministarske funkcije. Ne želeći iznositi imena, rekao je i da njegova stranka ima svoje priznate stručnjake i prijedloge za ministarstva energetike, zaštite okoliša, branitelja, prometa i slično.

U vezi sa zahtjevom Mosta da im pripadne Ministarstvo unutarnjih poslova i SOA, Tepeš je kazao kako je tu riječ o hrvatskoj nacionalnoj sigurnosti, naglasivši da to ne smije biti stvar politikantstva.

"Tu moraju doći najkvalitetniji ljudi i ako ih Most ima, zašto ne", rekao je.

Tepeš je naglasio kako je najvažnije da vlada bude dobra jer, ako to bude, onda će biti uspješan i HSP AS. Bitnim drži da vlada ima kvalitetne ljude, iz ma koje stranke bili.

"Ako Vlada ne bude dobra, Domoljubna koalicija će dobiti 'prst dolje', a ako bude dobra, Domoljubna koalicija i Most dobit će 'prst gore' i mandat iduće četiri godine. To je bit cijele priče i nebitno je tko iz koje stranke koliko ima", ocijenio je Tepeš.

>> Miljenić o smanjenju plaća zastupnika: Tražit ću si drugi posao

>> 'Uvijek je otvorena mogućnost novih izbora ako se dvije strane ne dogovore'